Projektas

LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VYRIAUSYBĖS 2017 M. LAPKRIČIO 30 D. NUTARIMO NR. 972 „DĖL PREKYBOS VALSTYBINIUOSE MIŠKUOSE PAGAMINTA ŽALIAVINE MEDIENA IR MIŠKO KIRTIMO LIEKANOMIS TVARKOS APRAŠO PATVIRTINIMO“ PAKEITIMO

2025 m.	d. Nr.

Vilnius

Lietuvos Respublikos Vyriausybė nutaria:

1.	Pakeisti Prekybos valstybiniuose miškuose pagaminta žaliavine mediena ir miško kirtimo liekanomis tvarkos aprašą, patvirtintą Lietuvos Respublikos Vyriausybės 2017 m. lapkričio 30 d. nutarimu Nr. 972 „Dėl Prekybos valstybiniuose miškuose pagaminta žaliavine mediena ir miško kirtimo liekanomis tvarkos aprašo patvirtinimo“:

1.1.	Pakeisti 3.1 papunktį ir jį išdėstyti taip:

„3.1. ilgalaikėms (nuo 3 iki 10 metų) sutartims sudaryti. Ilgalaikės sutartys sudaromos tik dėl šios medienos: pjautinųjų rąstų (eglės, beržo, pušies, drebulės ir juodalksnio B, C ir D kokybės klasės, St, Vd ir Sm (eglės ir pušies) stambumo klasės, L2 ir L3 ilgio klasės), tarrąsčių (spygliuočių, lapuočių, beržo, eglės, pušies, juodalksnio, L1 ilgio klasės), popierrąsčių (beržo, eglės ir pušies, L1 ir L2 ilgio klasės), malkų, plokščių medienos (L1, L2 ir L3 ilgio klasės) (toliau visi kartu – baziniai sortimentai) ir miško kirtimo liekanų (sandėlyje ir kirtavietėje). Urėdijos regioninis padalinys teikia pardavimui ne mažiau kaip 50 procentų per kalendorinius metus planuojamo pagaminti kiekvieno bazinio sortimento ir miško kirtimo liekanų kiekio, įskaitant kiekį pagal anksčiau sudarytas ilgalaikes sutartis. Atsižvelgus į vidinės miškotvarkos projekto galiojimo terminą, planuojamus metinių miško kirtimų kiekio pasikeitimus, urėdijos regioninio padalinio teikiamam parduoti baziniam sortimentui ar miško kirtimo liekanoms ilgalaikės sutarties terminas skelbiamas iš anksto kartu su kita Tvarkos aprašo 13 punkte pateikta informacija;“.

1.2.	Pakeisti 3.2 papunktį ir jį išdėstyti taip:

„3.2. pusmetinėms sutartims (6 mėnesių) 2 kartus per metus sudaryti. Urėdijos regioninis padalinys teikia pardavimui ne mažiau kaip 30 procentų per kalendorinius metus planuojamo pagaminti kiekvieno bazinio sortimento ir miško kirtimo liekanų kiekio ir ne mažiau kaip 80 procentų per kalendorinius metus planuojamo pagaminti kiekvieno ne bazinio sortimento kiekio (įskaitant kiekį pagal galiojančias ilgalaikes sutartis), skaičiuojamo kartu su kalendorinio pusmečio pradžioje likusiu pagamintos medienos kiekiu. Nuostata dėl ne mažiau kaip 30 procentų kiekvieno bazinio sortimento ir miško kirtimo liekanų teikimo pardavimui netaikoma, kai, iš per kalendorinius metus planuojamo pagaminti kiekvieno bazinio sortimento ir miško kirtimo liekanų kiekio atėmus įsipareigojimus pagal iki pusmetinio aukciono sudarytas ilgalaikes sutartis, tokioms sutartims sudaryti lieka mažiau kaip 30 procentų per kalendorinius metus planuojamo pagaminti kiekvieno bazinio sortimento ir miško kirtimo liekanų kiekio. Tokiu atveju, atėmus įsipareigojimus pagal sudarytas ilgalaikes sutartis iki pusmetinio aukciono, likęs atitinkamo bazinio sortimento ar miško kirtimo liekanų kiekis teikiamas pardavimui aukcione pusmetinėms sutartims sudaryti;“.

1.3.	Pripažinti netekusiais galios 9 ir 10 punktus.

1.4. Pakeisti 11 punkto pirmąją pastraipą ir ją išdėstyti taip:

„11. Aukcionų pradinio įnašo dydis, jo teikimo, naudojimo ir grąžinimo tvarka:“.

1.5.	Pakeisti 12 punktą ir jį išdėstyti taip:

„12. EMPS administratorius, raštu suderinęs su urėdija, nustato aukcionų ilgalaikėms ir pusmetinėms sutartims sudaryti vykdymo savaitę ir ne vėliau kaip prieš 10 darbo dienų iki aukcionų arba prieš 6 darbo dienas iki pakartotinių aukcionų šioms sutartims sudaryti vykdymo savaitės pradžios EMPS interneto svetainėje paskelbia tikslų šių aukcionų pradžios laiką.“

1.6.	Pakeisti 13 punktą ir jį išdėstyti taip:

„13. EMPS administratoriui paskelbus aukcionų pradžios laiką, urėdija per regioninius padalinius ne vėliau kaip prieš 5 darbo dienas iki aukcionų pradžios EMPS interneto svetainėje pateikia pardavimo pasiūlymą nurodydama:

13.1. planuojamų parduoti sortimentų pagal medžių rūšis, kokybės klases, stambumą (stambumo klasėmis skirstomiems sortimentams nurodoma stambumo klasės santrumpa), ilgį (nurodomi nepagamintos medienos ilgio klasės santrumpa ir ilgio intervalas) kiekį ir miško kirtimo liekanų kiekį. Atitinkamos medienos kiekis aukcionuose pusmetinėms sutartims sudaryti turi būti ne mažesnis kaip 25 ktm. Aukcionuose ilgalaikėms sutartims sudaryti atskirų bazinių sortimentų ar miško kirtimo liekanų kiekis turi būti ne mažesnis kaip 200 ktm. Į kokybės klases skirstomi sortimentai aukcione parduodami tokia tvarka: A ir D kokybės klasės – atskirai, B ir C kokybės klasės – kartu. Stambumo klasėmis skirstomi sortimentai aukcione parduodami tokia tvarka: Sm stambumo klasės – atskirai, Vd ir St stambumo klasės – kartu;

13.2. atitinkamos medienos pardavimo pradinę kainą (be pridėtinės vertės mokesčio) eurais už 1 ktm; pakartotiniuose aukcionuose nurodoma ir kaina, už kurią mediena neparduota paskutiniame aukcione;

13.3. miško kirtimo liekanų pardavimo vietą (pardavėjo sandėlis ar kirtavietė);

13.4. jei sudaromos ilgalaikės sutartys, įvertinus Tvarkos aprašo 3.1 papunkčio nuostatas, – sutarties terminą.“

1.7.	Pripažinti netekusiais galios 14–16 punktus.

1.8.	Pakeisti 17 punktą ir jį išdėstyti taip:

„17. Iki aukcionų pradžios pirkėjas:

17.1. nurodo ketinamos pirkti medienos kiekį pagal pardavėjo paskelbtas aukcionų sąlygas. Aukcione pusmetinėms sutartims sudaryti ketinamos pirkti atitinkamos medienos kiekis turi būti ne mažesnis kaip 25 ktm ir ne didesnis už pardavėjo planuojamą parduoti medienos kiekį. Aukcione ilgalaikėms sutartims sudaryti ketinamos pirkti atitinkamos medienos kiekis turi būti ne mažesnis kaip 200 ktm ir ne didesnis už urėdijos planuojamą parduoti medienos kiekį;

17.2. pagal Tvarkos aprašo 35 punkto nuostatas pateikia vieną pirkimo pasiūlymo kainą eurais (be pridėtinės vertės mokesčio) ją fiksuojant 0,25 Eur/ktm intervalu už ketinamą įsigyti atitinkamą medieną (su transportavimo išlaidomis);

17.3. transportavimo išlaidų lentelėje, kurios duomenų prasidėjus aukcionui keisti negali:

17.3.1. įrašo, kiek pirkėjui kainuoja 1 ktm atitinkamos medienos transportavimas iš kiekvieno urėdijos regioninio padalinio, 0,25 Eur/ktm intervalu;

17.3.2. gali pažymėti urėdijos regioninius padalinius, iš kurių administruojamos teritorijos nepageidauja pirkti medienos.“

1.9.	Pakeisti 18 punktą ir jį išdėstyti taip:

„18. Aukcionas ilgalaikėms ir pusmetinėms sutartims sudaryti vykdomas Tvarkos aprašo VII skyriuje nustatyta tvarka.“

1.10.	Pripažinti netekusiu galios 19 punktą.

1.11.	Pakeisti 20 punktą ir jį išdėstyti taip:

„20. Jeigu aukcione pirkėjai nepateikia nė vieno pirkimo pasiūlymo arba nėra nė vieno aukciono laimėtojo, aukcionas laikomas neįvykusiu. Neįvykus aukcionui arba jo metu pardavus mažiau kaip 50 proc. planuotos parduoti atitinkamos medienos, iš anksto su EMPS administratoriumi suderinusi laiką, urėdija inicijuoja pakartotinį aukcioną Tvarkos aprašo 12, 13, 17 ir 18 punktuose aprašyta tvarka.“

1.12.	Pripažinti netekusiais galios 23 ir 24 punktus.

1.13.	Pakeisti 25 punktą ir jį išdėstyti taip:

„25. Aukcionai trumpalaikėms sutartims sudaryti organizuojami EMPS interneto svetainėje paskelbtu laiku kiekvieną savaitę, išskyrus savaites, kai vyksta aukcionai ilgalaikėms ir pusmetinėms sutartims sudaryti ar jų pakartotiniai aukcionai. Jeigu diena yra valstybinės šventės ir (ar) nedarbo diena, tą dieną aukcionas neorganizuojamas.“

1.14.	Pakeisti 26 punkto pirmąją pastraipą ir ją išdėstyti taip:

„26. Urėdija per regioninius padalinius ne vėliau kaip prieš 3 darbo dienas iki aukciono pradžios pateikia medienos pardavimo pasiūlymą nurodydama:“.

1.15.	Pakeisti 28.2 papunktį ir jį išdėstyti taip:

„28.2. pagal Tvarkos aprašo 35 punkto nuostatas pateikia vieną pirkimo pasiūlymo kainą eurais (be pridėtinės vertės mokesčio) ją fiksuojant 0,25 Eur/ktm intervalu už ketinamą įsigyti atitinkamą medieną (su transportavimo išlaidomis);“.

1.16.	Pakeisti VII skyriaus pavadinimą ir jį išdėstyti taip:

„AUKCIONŲ VYKDYMO TVARKA“.

1.17.	Pakeisti 32 punktą ir jį išdėstyti taip:

„32. Aukcionai dėl kiekvieno sortimento ar jų grupių ir miško kirtimo liekanų vyksta skirtingomis savaitės dienomis (toliau – aukciono diena) paskirstant atitinkamą medieną per aukcionų dienas, kad pirkėjai, dalyvaujantys aukcionuose tik dėl atitinkamos medienos, turėtų jungtis prie EMPS kuo rečiau. Tikslų aukcionų tvarkaraštį, kokiomis savaitės dienomis ir valandomis atitinkama mediena ar jos grupėmis prekiaujama, EMPS administratorius skelbia EMPS interneto svetainėje.“

1.18.	Pakeisti 35 punktą ir jį išdėstyti taip:

„35. Pirkėjas konkrečiame aukcione gali teikti vieną norimos įsigyti medienos pirkimo pasiūlymą, kurio kainą aukciono metu galės didinti pagal Tvarkos aprašo 37 punkto nuostatas pasirinktinai pagal:

35.1. galimą mokėti maksimalią kainą, kuri teikiama visiems urėdijos regioniniams padaliniams, nurodytiems pirkėjo pateiktoje transportavimo išlaidų lentelėje, ir kiekviename regioniniame padalinyje apskaičiuojama iš teikiamos maksimalios kainos atėmus transportavimo išlaidas;

35.2. galimą mokėti svertinę kainą, kuri pagal EMPS automatiškai apskaičiuotą sandorio kainą didėjimo tvarka iš eilės teikiama urėdijos regioniniams padaliniams, nurodytiems pirkėjo pateiktoje transportavimo išlaidų lentelėje, ir kiekviename urėdijos regioniniame padalinyje apskaičiuojama kaip pirmoji kaina, laiminti visą regioninio padalinio kiekį.“

1.19.	Pakeisti 37 punktą ir jį išdėstyti taip:

„37. Kiekvieno aukciono etapo metu:

37.1. parduodamas visas urėdijos pardavimui teikiamas atitinkamos medienos kiekis;

37.2. pirkėjai neturi teisės mažinti kainos;

37.3. pirkėjai turi teisę sumažinti pirkimo pasiūlymo kiekį, tačiau ne daugiau nei iki kiekio, dėl kurio pagal preliminarius aukciono rezultatus yra sudaromi medienos pirkimo–pardavimo sandoriai, ir (ar) ne daugiau nei 50 proc. nuo pradinio pirkimo pasiūlymo kiekio;

37.4. galioja iki aukciono pradžios ar ankstesniuose aukciono etapuose pirkėjo pateikta pirkimo pasiūlymo kaina (su transportavimo išlaidomis). Pirkėjai, norėdami įsigyti atitinkamos medienos kiekį, gali didinti pirkimo pasiūlymo kainą (su transportavimo išlaidomis). Pirkimo pasiūlymo kaina kiekvieno aukciono etapo metu didinama ne mažesne kaip 0,25 Eur/ktm suma (kaina fiksuojama 0,25 Eur/ktm intervalu);

37.5. Pirkėjams EMPS sistemoje nuolat skelbiama:

37.5.1. kokį atitinkamos medienos kiekį pirkėjui pavyksta įsigyti vykstančio aukciono etapo metu pagal pirkėjų prieš aukciono etapą pateiktų pirkimo pasiūlymų kainas (su transportavimo išlaidomis) ir šios medienos preliminarių sandorių svertinį kainos vidurkį (su transportavimo išlaidomis);

37.5.2. kokią pirkimo pasiūlymo kainą (su transportavimo išlaidomis) pirkėjas turėtų pasiūlyti norėdamas įsigyti visą savo pasiūlyme įrašytą atitinkamos medienos kiekį;

37.5.3. pirkėjui galimas pasirinkti tarpines atitinkamos medienos pirkimo pasiūlymo kainos ir už ją galimo įsigyti medienos kiekio kombinacijas;

37.6. pirkėjas, norėdamas padidinti pirkimo pasiūlymo kainą (su transportavimo išlaidomis), gali (pasirinktinai):

37.6.1. įrašyti savo pirkimo pasiūlymo kainą;

37.6.2. pasirinkti vieną iš EMPS nurodytų galimų atitinkamos medienos pirkimo pasiūlymo kainos ir už ją galimo įsigyti medienos kiekio kombinacijų, kaip nurodyta Tvarkos aprašo 37.5.2 ir 37.5.3 papunkčiuose.“

1.20.	Pakeisti 38 punktą ir jį išdėstyti taip:

„38. Pasibaigus kiekvienam aukciono etapui, EMPS automatiškai sudaroma visų aukciono etapo metu pateiktų ir galiojančių pirkimo ir pardavimo pasiūlymų eilė tokia tvarka:

38.1. pasiūlymų eilė sudaroma pagal procentinį pirkimo pasiūlymo kainos (be transportavimo išlaidų) ir pagal prieš tai buvusio etapo duomenis nustatytos pagal urėdijos regioninius padalinius parduodamos atitinkamos medienos preliminarių sandorių mažiausios kainos (aukciono pirmame etape – pradinės pardavimo pasiūlymų kainos) skirtumą mažėjimo tvarka. Siūloma pirkimo kaina už urėdijos regioninio padalinio medieną apskaičiuojama iš pirkėjo pirkimo pasiūlymo kainos (su transportavimo išlaidomis) atėmus pirkėjo transportavimo išlaidų lentelėje įrašytas transportavimo išlaidas;

38.2. jeigu apskaičiuotas procentinis skirtumas vienodas, pasiūlymų eilėje pirkėjams, pateikusiems pasiūlymus pagal maksimalią kainą, suteikiama pirmenybė – jie įrašomi pirmesni nei pirkėjai, pateikę pasiūlymus pagal svertinę kainą;

38.3. jeigu apskaičiuotas procentinis skirtumas vienodas ir pateikiama tokia pati maksimali arba svertinė kaina, tačiau pirkėjai ir urėdijos regioniniai padaliniai nesutampa, pasiūlymų eilėje pirkėjai ir regioniniai padaliniai išdėstomi pagal pardavimo pasiūlymų pateikimo laiką prioriteto tvarka (pirmesnis įrašomas anksčiau pateiktas pasiūlymas);

38.4. jeigu apskaičiuotas procentinis skirtumas yra vienodas, pateikiama tokia pati maksimali arba svertinė kaina ir sutampa urėdijos regioninis padalinys (tas pats pardavimo pasiūlymas vienodomis sąlygomis gretinamas su keliais pirkimo pasiūlymais), šie pasiūlymai yra lygiaverčiai ir jiems suteikiamas tas pats pasiūlymų eilės numeris;

38.5. jeigu apskaičiuotas procentinis skirtumas yra vienodas, pateikiama tokia pati maksimali arba svertinė kaina ir sutampa pirkėjas (tas pats pirkimo pasiūlymas vienodomis sąlygomis gretinamas su keliais pardavimo pasiūlymais), pirmenybė teikiama tam urėdijos regioniniam padaliniui, iki kurio nurodytos transportavimo išlaidos yra mažesnės. Jei transportavimo išlaidos vienodos, šie pasiūlymai laikomi lygiaverčiais ir jiems suteikiamas tas pats pasiūlymų eilės numeris.“

1.21.	Pakeisti 44 punktą ir jį išdėstyti taip:

„44. Urėdijos aukcionai trumpalaikėms sutartims dėl specifinių savybių turinčių sortimentų ir (ar) miško kirtimo liekanų, apie kurias būtina informuoti pirkėjus paskelbiant EMPS prie atitinkamos parduodamos medienos, vykdomi dėl atitinkamos urėdijos kiekvieno regioninio padalinio parduodamos medienos atskirai teikiant tik maksimalią kainą pagal Tvarkos aprašo 35.1 papunktį.“

1.22. Pakeisti 48 punktą ir jį išdėstyti taip:

„48. Urėdijos regioniniame padalinyje apskaičiuojama atitinkamos medienos pardavimo pradinė kaina lygi:

48.1. jeigu per 3 mėnesius iki aukciono mėnesio ir aukciono vykdymo mėnesį urėdijos regioniniame padalinyje įvyko atitinkamos medienos pardavimo aukcionų, per paskutinį aukcioną iki pardavimo pasiūlymo pateikimo parduotos atitinkamos medienos vidutinei svertinei kainai;

48.2. jeigu per 3 mėnesius iki aukciono mėnesio ir aukciono mėnesį urėdijos regioniniame padalinyje neįvyko atitinkamos medienos pardavimo aukcionų, paskutinio iki pardavimo pasiūlymo pateikimo urėdijoje įvykusio aukciono parduotos atitinkamos medienos vidutinei svertinei kainai.“

1.23. Pripažinti netekusiais galios 55 ir 56 punktus.

1.24. Pakeisti 57 punkto pirmąją pastraipą ir ją išdėstyti taip:

„57. Paskelbus galutinius aukcionų rezultatus, pagal EMPS automatiškai paskelbtus preliminarius sandorių duomenis, be atskiro aukciono dalyvių patvirtinimo, EMPS automatiškai sudaromos atitinkamos medienos pirkimo–pardavimo sutartys (kai sortimentai skirstomi į kokybės ir stambumo klases, kurios parduodamos kartu, sudaroma viena sutartis) ir sutarčių šalims per EMPS pateikiami sutarčių elektroniniai egzemplioriai. Sutartyse būtina išsamiai aprašyti medieną pagal galiojančius normatyvinius techninius dokumentus, sortimentų kokybės klases, stambumą ir ilgį, kaip skelbta įvykusiame aukcione, kainas, atsiskaitymo už patiektą medieną terminus, netesybas ir kitas sąlygas, aprašyti Tvarkos aprašo 52 (taikoma tik ilgalaikėms sutartims), 53, 63, 64, 66 ir 67 punktuose nurodytas sąlygas. Sutartys rengiamos taip:“.

1.25. Pakeisti 59 punktą ir jį išdėstyti taip:

„59. Jeigu pirkėjui laimėjus aukcioną trumpalaikėms arba pusmetinėms sutartims sudaryti EMPS automatiškai sudaryta sutartis mažesniam kaip 25 ktm medienos kiekiui, o laimėjus aukcioną ilgalaikėms sutartims sudaryti EMPS automatiškai sudaryta sutartis mažesniam kaip 200 ktm medienos kiekiui, jis turi teisę per 10 darbo dienų nuo aukciono rezultatų paskelbimo vienašališkai, netaikant tokiam pirkėjui sankcijų, nutraukti EMPS automatiškai sudarytą sutartį informuodamas urėdiją raštu.“

1.26. Pakeisti 62 punktą ir jį išdėstyti taip:

„62. Jeigu pirkėjas nepriima medienos sutartyje įrašyto kiekio ir terminais arba delsia ilgiau kaip 14 kalendorinių dienų atsiskaityti už urėdijos patiektą medieną Tvarkos aprašo 63 punkte numatytais terminais, urėdija privalo vienašališkai nutraukti sutartį ir apie tai nedelsdama pranešti EMPS administratoriui, kuris tokiam pirkėjui dalyvaujant aukcionuose vienerius metus nuo šio pranešimo gavimo dienos taiko dvigubai didesnius pradinio įnašo dydžius, nei nustatyta Tvarkos aprašo 11.1 papunktyje. Šios nuostatos netaikomos atsiradus nenugalimos jėgos (pranc. force majeure) sąlygoms.“

2.	Nustatyti, kad:

2.1.	šis nutarimas įsigalioja 2025 m. liepos 1 d.;

2.2.	valstybiniuose miškuose pagamintos žaliavinės medienos ir (ar) miško kirtimo liekanų prekybos procedūros, pradėtos iki 2025 m. birželio 30 d., baigiamos pagal teisinį reguliavimą, galiojusį iki 2025 m. birželio 30 d.

Ministras Pirmininkas

Aplinkos ministras